Die Vickers VC10 is 'n middelgroot smalromp-straalvliegtuig met sitplekke vir 135 passasiers wat deur die Britse vervaardiger Vickers-Armstrongs (Aircraft) Ltd ontwikkel is. Sy nooiensvlug het in 1962 vanaf die Brooklands-vliegveld in Surrey plaasgevind.
Die VC10 is spesifiek ontwerp vir lugrederye wat roetes na Afrika bedien het. So was dit nie net geskik vir die betreklik kort aanloopbane van dié tyd nie, maar ook aangepas vir die besondere atmosferiese toestande van hoër geleë lughawens op die Afrikavasteland met relatief hoë temperature en laer lugtdigtheid. Die VC10 hou ook steeds die rekord vir die snelste transatlantiese vlug van enige subsoniese vliegtuig, vanaf New York se John F. Kennedy-lughawe na Glasgow-Prestwick, met 5 ure en 1 minuut - net die Concorde was sneller.